Restaurant-eier rasende etter matslakt: – De pisser på en hel bransje
Restaurantbransjen er nå vitne til noe ganske sjeldent: En restauratør har tatt til offentlig motmæle etter en anmeldelse.  Restaurantanmeldere har mye makt. En anmeldelse kan bli et være eller ikke være for en restaurant. Derfor hører det til sjeldenhetene at en restauranteier tar til motmæle mot en avis. Men nå har det skjedd.  Og det er ikke hvem som helst som nå kvesser knivene mot næringslivsavisen Dagens Næringsliv.  Pontus Dahlström er en av grunnleggerne av den norske matsensasjonen Maaemo. Finnen åpnet i 2016 nabolagsrestauranten Kolonialen på Bislett i Oslo.  Og i helgen langet Dahlström ut mot DNs matanmelder på Instagram. Riktignok mener han at restauranten har fått en rettferdig lav poengsum.  – Vi serverer dem på Valentines day to hovedretter som ikke burde se spisesalens lys! skriver Dahlström på Instagram.  Men så kommer han med en rekke innvendinger mot anmeldelsen. – På godt restaurantspråk så pisser de på en hel bransje, sier Dahlström.  Han forteller til Aftenposten at han valgte å dele innlegget på Instagram da DNs anmeldelse baserer seg på det han mener er antagelser, personangrep og ukorrekt informasjon om menyen. 1. «Urimelige personangrep» I anmeldelsen står det at: «Vi har flere ganger observert at når restauratører er opptatt med andre prosjekter utenfor restauranten, faller den jevne, gode kvaliteten». Dahlström mener dette er et urimelig personangrep på ham. Ifølge Dahlstrøm jobbet han over 250 timer på Kolonialen i februar. I løpet av vinterferien tok han et døgn fri for å være med sine små barn. Han forteller til Aftenposten at han syntes det var tungt å høre at han blir anklaget for å være opptatt med andre prosjekter.  – Det er en antagelse, jeg står i Kolonialen nå og helt til klokken 22.00 i kveld, sier han.  2. Hvem var gjestene? Dahlström reagerer på at reservasjonen av bordet på restauranten ble gjort i navnet til en ansatt i Utenriksdepartementet. Vedkommende skal også ha spist sammen med den anonyme anmelderen.  Blant annet spør Dahlström om «det er innafor» at en statlig ansatt drikker «Pommard til 2000 kr på Dagens Næringslivs regning».  3. «Mangler navn» DNs anmeldelse er signert med «Salt og pepper». Dahlström er derfor irritert på at det kan fremstå som om den statlige ansatte også er del av anmelderkorpset. – Det heter «Salt og Pepper». Pepper er bevisst hentet «fra gaten», sier   Dahlström. Han reagerer på at DN ikke benytter seg av navngitte fagfolk til å vurdere maten.  – DN viser inkompetanse innenfor matfaget, ved å «plukke opp folk fra gaten» som skal vurdere maten, sier han.  – Det er en skandale spør du meg.  4. Ukorrekt informasjon Dahlström reagerer også på at det står i anmeldelsen at «Vi bestemte oss for å spise fra à la carte-menyen, siden dagens treretter ikke innebar noen besparelse økonomisk, og rettene uansett var tilgjengelig hver for seg».  Dette mener han ikke stemmer fordi alle rettene ikke var tilgjengelige som à la carte. Gikk til angrep  Dahlström ble så rasende at han publiserte klassebilde av anmelder, følgevenn og kvittering på Instagram. På spørsmål fra Aftenposten om dette er et personangrep mot anmelder, svarer han:  – Er klar over at jeg fremstår som et «nettroll» uten noen form for etikk eller konsekvenstekning. Det vil si akkurat på samme nivå som DN driver sin «restaurantguide», sier restauratøren.  Slik svarer DN Metode- og etikkredaktør Gry Egenes sier hun ikke ønsker å kommentere hvem som er avisens anmeldere eller hvem som er vedkommendes følge under middagen.  – Det varierer. Noen ganger er det to anmeldere, andre ganger er det en anmelder med følge som ikke har noe ansvar for innholdet i anmeldelsen. Uansett har DN det hele og fulle redaksjonelle ansvaret for det som blir rapportert, skriver hun i en e-post til Aftenposten.  Hun understreker at alle avisens anmeldere har mange års erfaring. Egenes sier avisen har holdt fast på at anmelderne skal være anonyme, fordi de mener det sikrer at anmelderen behandles på lik linje med alle andre gjester. Hun understreker at det er en lang tradisjon både i Norge og internasjonalt.  – Fordi vi ønsker at våre anmeldere skal være anonyme, bestiller vi bord på forskjellige måter, skriver hun.  – Anmeldelsene betyr svært mye for restaurantene, samtidig som anmelderne er anonyme. Hva slags mulighet gir dere restaurantene til å forsvare seg mot kritikk? – Det står restaurantene fritt å kritisere DN og det som står i DN selv om anmelderen er anonym, sier Egenes. Hun har ikke svart på Aftenpostens spørsmål om det Dahlström mener er et urimelig personangrep i anmeldelsen. 
Pontus Dahlström, eier av restauranten Kolonialen, tar til motmæle mot en anmeldelse i Dagens Næringsliv (DN).  Han mener anmeldelsen er basert på antakelser, personangrep og feilinformasjon om menyen. Dahlström kritiserer blant annet at en statlig ansatt i Utenriksdepartementet kan ha spist med anmelderen og fått regningen dekket av DN.